
        
            
                
            
        

    
	Кассим-Аль-Калли

	ЮСУФ АД ДАББАС

	“УЛСЫН ХЭВЛЭЛИЙН ГАЗАР” Улаанбаатар хотноо 1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЮСУФ АД ДАББАС

	Орчуулсан  Б. Хүрэлбат

	 

	Ах нараа босогчидтой нийлэхээр явахад Юсуф: «Би тэднийг дагахгүй» гэж шийдэмгий хэлсэн юм. Даббасын гэр бүлээс далдуу мод шиг цэх шулуун өндөр сайхан хоёр хүү нь эх орныхоо өмнө хүлээсэн үүргээ биелүүлж төрөлх нутгаа хамгаалахаар явжээ! Тэднийг явсны хоёр хоногийн хойно Юсуф заншлаараа үүрээр босож, үнээгээ ивэлгэв. Тугал эхийнхээ хөхийг байн байн нудрах бөгөөд эх нь гялалзсан бүлтгэр нүдээрээ түүнийг ширтэн, ширүүн урт хэлээрээ нурууг нь долооход тугал ховдоглон хөхнө.

	Залуу саравчны хаалга даруулсан бул чулууг холдуулмагц час улаан залаатай, саарал өнгийн тарган азарган тахиа түрүүлэн гарч орилоход тахианууд хашаа дүүргэв...

	Өглөө уяхан салхи сэвэлзэж, өвсний шүүдэр гялтганан модны мөчир дээр суусан шувууд хүүхэд мэт шулганалдан жиргэж, цэцэг алагласан алимын модод мөчрөө ганхуулан цэцэрлэгээр хүрээлэгдсэн байшин суурины дээгүүр өнгө өнгийн эрвээхэй эргэлдэн наадна. Харин тэнгэр газрын хооронд тэртээ зүүнтээ бараантах уул ямар нэгэн нууц хадгалах шиг огт чимээгүй дүнхийнэ...

	Нүдэнд дулаахан ахимаг хүн байшинд ойртон ирэхэд Юсуфийн Баруд нэртэй нохой сүүлээ шарвагануулан гийнасаар хөлд нь ороолдон тоглоно. 

	Ирсэн хүн:

	— Юсуф ээ, чамд Аллах хүч тамир нэмэг! хэмээн мэндлэхэд Юсуф,

	— Аллах танд ч гэсэн хүч тамир, нас сүүдэр нэмэг хэмээн өчив.

	— За чи юу ч хийж байна даа?

	— Шийгуаны үр ялгаж байна. Өвөө, турк шийгуаны хальс зузаан гэсэн байх аа.

	— Ёстой мэдэхгүй. Харин чихэрлэг сайхан амттай, сэтгэл цадна гэж огт үгүй шүү. 

	Цэцэг навч алагласан өргөн уудам газар дэлхийг хараад Юсуфт эх эцэг нь эрүүл чийрэг баясгалант үрээрээ бахархахтай адил сэтгэл төрлөө. Хоёр ахтайгаа аагим халуун наранд нуруугаа шарж, алтан тарианы өндөр өндөр ишийг огтлоход шанааг нь даган хөлс чив чив дусалж, үтрэм дүүрэн шаргал тариа алт мэт гялалзаж байсныг санан зогстол цацагтай цайвар ногоон бүс бүсэлсэн охин нөгөөх азарган тахиаг элдсээр гарч ирэв.

	— Хажижа, юу бол оо вэ? гэж Юсуфийн асуухад, 

	— Цагаан тахиа түүнийг тоншчихлоо гээд хойноос нь хөөн булан тойров.

	— Ах нар чинь хэзээ явсан бэ? гэж өвгөний асуухад;

	— Тэд яваад дөнгөж гурав хонож байгаа боловч би байж суух газраа олохгүй хэцүү л байна. Бүх юмаа хамт хийж, хэзээ ч салж үзээгүй болохоор нүдэнд тусах бүх юм тэднийг минь санагдуулах юм.

	Өвгөн хөмсгөө зангидаж, духаа үрчийлгээд,

	— Манайд юу л болоод байна даа. Зөв бурууг ялгах ч арга алга. Нэг хэсэг нь «Германыг дийлсэн хүчирхэг гүрний эсрэг тэмцээд ямар нэмэр байх вэ?» гэхэд зарим нь «Одоо бид чинь домогт гардаг Антара баатраас ч хүчтэй болсон» гэлцэх юм. Миний толгойг баяр наадмын үеийнх шиг эргэж орхилоо гэв.

	Тэд дуугүй болоход уйтгар гунигийн дуу алсаас сонсогдоно...

	Гар нь будаг болчихсон будагчин Мури ирж мэндлээд,

	— Би ч гэсэн явна. Надад 300 сумтай винтов буу бий. Одоо ер нь гэрийн мухар сахиад үлдэж болно гэж үү? гэхэд,

	— Чи юу даа? Эхнэр хүүхдээ яах юм бэ? гэж Юсуф асуулаа.

	— Аллах тэднийг минь тэтгэх байх. Ийм үед яалаа гэж гэртээ суух вэ? Чи Уруам-Аль-Жаузед юу болсныг мэдээгүй гэж үү?

	— Тэнд юу болсон юм бэ? гэж өвгөн асуув.

	— Хоёр долоо хоногийн өмнө болсон хэрэг л дээ. Францчууд тосгоны зүг ирж явааг нутгийн улс мэдээд ахлагчийнхаа гэрийн гадна цугларч хэрхэх тухайгаа хэлэлцэж гэнэ. «Таван мянган хүнтэй отрядыг эсэргүүцээд бид дийлэх болов уу?» гэж нэг тариачин хэлэхэд зарим нь «Төлгөн хуц илгэн хад мөргөнө гэгч болоод яах вэ?» гэж маргалдана. Тэгээд нөгөө тариачин «Хүндтэй хүмүүсийг сонгож цагаан дарцаг бариулж хэлэлцээ хийлгэвэл яасан юм бэ?» гэхэд бүгд зөвшөөрчээ. Француудын отрядыг ирэхэд нэр хүнд бүхий арван дөрвөн өвгөн цагаан дарцагтай угтжээ. Тэгтэл юу болсон гэж санана?

	— Мэдэхгүй. Яасан бэ?

	Мури гунигтай инээмсэглээд, 

	— Отрядын дарга гар дахь ташуураараа нэгийг нь дэлсээд, нөгөөдхийн сахлаас нь чангааж, гурав дахийн толгойн өмсгөлийг хуу татан хаяад зөвхөн Аллахын ойлгох хэлээр нэг юм хашхирч сэлмээр дохингуут буун дуу тачигнаж цагаан туг цусаар будагдан газар унажээ... гээд амь үрэгдсэн тариачдыг хүндэтгэх мэт хэсэг дуугүй боллоо. Тэгснээ догдлон чичирхийлсэн дуугаар:

	— Юсуф ээ, чи юунд найдаад байсан юм бэ? Францчууд биднийг эрхлүүлнэ гэж бодоогүй биз? Үгүй биз дээ. Тэд чинь бидний оосорлочхоод түүнийгээ л мултлахгүйг хичээж байгаа юм ...

	Хажижа мэгшин уйлсаар гудамжны булан тойрч гарч ирэхэд Юсуф түүнийг тэвэрч,

	— Яав, чамайг хүн шоглов уу? гэж асуувал охин юу ч гэсэнгүй зөвхөн толгойгоо сэгсрэв.

	— Юу болов оо?

	— Доголон Жума... гэж охин эцэгтээ бувтнав.

	— Загнасан уу?

	— Үгүй. Чиний тухай дуулсан.

	— За ямар дуу дуулж байна? гэж инээмсэглэн асуув.

	— Би ганц хөлтэй хүн. Алим жимс, усан үзэм, тариа талхыг маань хулгайлахаар ирсэн дайсныг устгаж чадахгүй. Тэглээ гээд хөлгүй намайг зэмлэх хэрэггүй. Харин охид хүүхнүүдийн сэтгэлийг булаасан улиас мод шиг цэх шулуун Юсуф карабин буугаар нисэж яваа шувууг ч онох атлаа гэртээ суудаг нь зөв үү? гэсэн.

	— Юу, ингэж дуулж байна уу? гэж Юсуф лавлав...

	— Аллах та нарыг өршөөг! За баяртай. Чи ах нартаа юм хэлүүлэх үү? гээд Мури явах гэтэл Юсуф,

	— Хүлээж бай. Би хамт явъя гэж шийдэмгий хэллээ.

	Өвгөн тэр хоёрыг дөлгөөхнөөр харж байснаа,

	— Би ч гэсэн, та хоёртой явъя! Хэрэг болж магадгүй. Би өөрийгөө залуухан хүчтэй чоно шиг л санаж байна гэж хэлснээ нуруугаа цэх болгов.

	Хэдэн минутын дараа тэр гурав тоос шороотой жимээр алхан түдэлгүй булан тойрч далд оров.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

	 

	Б. Энэбиш

